KOMISJONI OTSUS,

25. aprill 1997,

millega asendatakse komisjoni 29. juuli 1996. aasta otsus 96/536/EÜ, millega kehtestatakse selliste piimapõhiste toodete loetelu, mille puhul on liikmesriikidel lubatud kehtestada konkreetseid või üldisi erandeid vastavalt direktiivi 92/46/EMÜ artikli 8 lõikele 2, ja kõnealuste toodete valmistamisel kohaldatavate erandite laad

(97/284/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 16. juuni 1992. aasta direktiivi 92/46/EMÜ, milles sätestatakse täispiima, kuumtöödeldud piima ja piimapõhiste toodete tootmise ja turuleviimise sanitaareeskirjad,1 viimati muudetud nõukogu direktiiviga 96/23/EÜ,2 eriti selle artikli 8 lõiget 2;

ning arvestades, et:

nõukogu direktiivi 92/46/EMÜ artikli 8 lõike 2 esimeses lõigus sätestatakse võimalus lubada liikmesriikidel kehtestada konkreetseid või üldisi erandeid teatavatest kõnealuse direktiivi sätetest;

komisjoni otsusega 96/536/EÜ3 lubatakse liikmesriikidel kehtestada erandeid teatavatest direktiivi 92/46/EMÜ artikli 7 A osa punktide 1-4 sätetest ja määratletakse kõnealuste erandite laad;

eespool nimetatud otsuse teksti tuleb kohandada, et muuta see selgemaks; peale selle ei tuleks avaldada selliste piimapõhiste toodete loetelu, mille puhul liikmesriikidel on lubatud kehtestada konkreetseid või üldisi erandeid vastavalt direktiivi 92/46/EMÜ artikli 8 lõikele 2;

kui liikmesriik kehtestab erandi vastavalt otsusele 96/536/EÜ, ei anna see asjaomaste toodete tootjatele õigust nende toodete turustamiseks, kasutades nimetusi, mis on reserveeritud vastavalt nõukogu 14. juuli 1992. aasta määrusele (EMÜ) nr 2081/92 põllumajandustoodete ja toiduainete geograafiliste tähiste ja päritolunimetuste kaitse kohta,4 viimati muudetud määrusega (EÜ) nr 535/97;5

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE.

Artikkel 1

Otsuse 96/536/EÜ tekst asendatakse järgmisega:

"Artikkel 1

Direktiivi 92/46/EMÜ artikli 8 lõike 2 ja käesoleva otsuse kohaldamisel tähendavad tavapäraste omadustega piimapõhised tooted piimapõhiseid tooteid, mis:

- on ajalooliselt tuntud või

- on valmistatud liikmesriigis, kus neid on tavapäraselt valmistatud, vastavalt kodeeritud või registreeritud tehnilistele eeskirjadele või tootmismeetoditele, või

- on kaitstud liikmesriigis, kus neid on traditsiooniliselt valmistatud, riiklike, piirkondlike või kohalike õigusaktidega.

Artikkel 2

Liikmesriikidel on lubatud kehtestada teatavate artiklis 1 määratletud tavapäraste omadustega piimapõhiseid tooteid valmistavatele ettevõtetele konkreetseid või üldisi erandeid nõuetest, mis on sätestatud:

a) direktiivi 92/46/EMÜ B lisa I peatüki punktis 6 ja C lisa III peatüki punktis 2 seoses kõnealuste toodete ettevalmistamise, pakendamise ja pakkimise vahendite ja seadmete materjaliga;

kõnealused vahendid ja seadmed peavad siiski olema pidevalt puhtad ja neid tuleb korrapäraselt puhastada ja desinfitseerida;

b) direktiivi 92/46/EMÜ B lisa I peatüki punkti 2 alapunktides a, b, c ja d seoses kõnealuste toodete laagerduskeldrite või -ruumidega;

kõnealused laagerduskeldritel ja -ruumidel võivad olla looduslikust pinnasest seinad ja seinad, põrandad, laed ja uksed, mis ei ole siledad, vettpidavad, kulumiskindlad, värviga kaetud ega korrodeerumatust materjalist. Kõnealuste keldrite ja ruumide ümbruse taimestiku arvessevõtmiseks tuleb puhastamis- ja desinfitseerimismeetmete sagedus ja laad kohandada vastavalt tegevusele."

Artikkel 2

Käesolev otsus on adresseeritud liikmesriikidele.

Brüssel, 25. aprill 1997

Komisjoni nimel

komisjoni liige

Franz FISCHLER

1 EÜT L 268, 14.9.1992, lk 1.

2 EÜT L 125, 23.5.1996, lk 10.

3 EÜT L 230, 11.9.1996, lk 12.

4 EÜT L 208, 24.7.1992, lk 1.

5 EÜT L 83, 25.3.1997, lk 3.